Kim Behnke (FRI), 2000-05-24:
Jeg håber ikke, at de sorte skærme heroppe er udtryk for, at Folketinget også har købt det her meget populære edb-program, der hedder Amanda.
Jeg var den, der første gang i Folketinget for flere år siden - selv husker jeg det, som var det i 1988 - spurgte den daværende justitsminister, om man ikke kunne gøre noget for at få begrænset de sorte og de grå spilleklubber i Danmark.
Jeg havde ved selvsyn konstateret, at der var et meget betydeligt marked dér, som ikke alene unddrog sig skatter og afgifter, men som oftest var under meget, meget kritisable forhold.
De mennesker, der var i den såkaldte spilleklub,
blev mere eller mindre ribbet uden nogen som helst mulighed
for, at myndighederne kunne gribe ind, fordi man dækkede sig ind under den grundlovssikrede foreningsfrihed i Danmark og sagde: Det er noget, der foregår i klub- eller foreningsregi. Derfor var vi glade, da vi første gang blev inviteret af skatteministeren til at diskutere den her sag.
Derfor har vi hele vejen igennem lagt vægt på, at det primære mål må være at få stoppet det illegale spil i Danmark, og det forventer
vi at det her lovforslag vil medføre - mest fordi der bliver denne pligt til, at hvis man har en spillemaskine, så skal man altså have en tilladelse.
Og det er klart, at de steder, hvor folk vil sidde i et kælderlokale og spille hasardspil, dér er det heller ikke det her lovforslag, der forhindrer det.
Men det her sørger for og sikrer, at det er under betryggende vilkår, man bruger alle de spillemaskiner, der er opstillet rundtomkring, hvor der er offentlig adgang.
Og hvis ikke det sker under betryggende vilkår, så skal ejeren af den pågældende spillemaskine naturligvis have inddraget sin licens, sådan at det her foregår på ordentlige og betryggende vilkår. Så har vi også glædet os over, at flerspilsmaskinerne er fjernet.
Vi bryder os ikke om, at der mere eller mindre skulle indrettes minikasinoer rundtomkring i det ganske land, hvor folk kunne spille og vel at mærke aflevere provenuet ene og alene til Tipstjenesten - ikke fordi vi har noget imod Tipstjenesten, men vi mener ikke, at det er en opgave for en statsvirksomhed at gå ind og understøtte det marked.
Så er der diskussionen om afgifterne.
Sådan er det jo altid.
Hver gang der er en afgift, så er spørgsmålet: Bliver niveauet lagt det rigtige sted? Vi har den opfattelse i
Frihed 2000, at de afgifter, der bliver betalt fra spil, er frivillige skatter.
Der er ingen borger i dette land, der er tvunget til at spille på en spillemaskine.
Der er mange, der er tvunget til at købe rugbrød og mælk og sukker og smør, hvor der er moms og punktafgifter på, og derfor er de afgifter selvfølgelig ikke nær så behagelige at have med at gøre.
Men det at have afgifter på spillemaskiner må siges at være en af de mindst dårlige skatter, man kan komme i tanke om, for det er hundrede procent frivilligt, om man ønsker at deltage eller ej.
Derfor har vi ikke noget imod, at der er de her afgifter - slet ikke, hvis provenuet fra de her afgifter kan være med til at lempe nogle af de andre skatter, der kan have social slagside, og som er med til at gøre det besværligt at være dansker.
Men det første forslag, der lå fra ministeren, var jo nok at lægge afgifterne på et for højt niveau, og derfor er vi glade for, at ministeren har lyttet til de indvendinger, der er kommet fra folk i branchen, og at man har ændret niveauet.
Det kan da godt være, at niveauet ikke er det rigtige sted nu, men såvel som så mange andre skatter og afgifter jo løbende er til justering og vurdering i Folketinget, så kan det godt være, at vi om 1, 2 eller 3 år skal se på, om de her afgifter skal ændres præcis på samme måde, som vi gjorde, da vi i sin tid indførte spillekasinoer i Danmark.
Da startede vi også med at have et andet afgiftsniveau og et andet afgiftssystem end det, vi har i dag, men da der var gået et stykke tid og man erkendte, at spillekasinoerne ville lukke, hvis ikke man ændrede afgiftsstrukturen, så ændrede Folketinget selvfølgelig afgifterne.
På samme måde kan det jo blive tilfældet med denne her lovgivning.
Hvis det viser sig, at konsekvensen af det bliver, som jeg kan forstå at Venstre og særlig Det Konservative Folkeparti er bekymret for, nemlig at der er en masse lovlige spilleklubber, som nu ikke længere kan få det til at løbe rundt, så må Folketinget naturligvis tage sagen op til vurdering.
Men vi ser det her som muligheden for at få stoppet det illegale spil, og det må gå forud for, om overskuddet nu er tilstrækkelig stort for en, der har en automat stående på en bodega eller et andet sted.
Endelig er der jo den mulighed, at hvis man er så meget modstander af at betale de her afgifter, så kan man give en del af sit overskud væk til velgørende formål.
Og kan man ikke i nærheden af, hvor man selv bor, finde et velgørende formål, man synes, der er tilstrækkelig trængende, så kan man aflevere pengene i Tipstjenesten, hvorefter de fordeles efter de regler, der nu gælder for Tipstjenestens tilskud til forskellige formål.
Så alle muligheder er til stede, både for dem, der selv vil putte pengene i kassen og så skal aflevere en afgift til staten, og for dem, der ønsker at fremme forskellige former for velgørende formål i Danmark.
Så vi støtter de ændringsforslag, der ligger, og vi kommer også til at stemme ja til lovforslaget ved tredjebehandlingen.